Worcester F 80 Distinctiones

225 Sacerdocium

Sacerdocium.[[1]](#footnote-1) *Vos* estis *genus electum*, *regale sacerdotium, gens sancta, populus acquisitionis,* [1] Pet. [2:9].

¶ Ista vobis competunt ad vestram commendacionem, sicut econtra de quibusdam potest dici ad eorum confusionem. Vos estis genus abiectum, venale sacerdotium, gens obstinata, populus perdicionis. Antiquitus in veteri lege non dicebatur *regale sacerdotium*, sed *regnum sacerdotale*. Sicut dicitur in Exod. [15:26; 19:5-6]: *Si audieris me* et feceritis *precepta* mea, eritis *mihi* *in* *peculium et* *in regnum sacerdotale*. Et ratio est quia tunc sacerdotium dependebat a regno, sicut adiectiuum a substantione. Sed Petrus apostolus imitauit istum ordinem vocans econtra *regale sacerdotium* eo quod modo regnum dependet a sacerdotio, imperium a papatu. Sed absit vt contrarium fiat ut, scilicet, sitis non genus electum sed abiectum per infamiam sacerdotium, non regale sed venale per symoniam, non gens sancta sed gens nequa per superbiam, auariciam, fraudulenciam, non populus adquisicionis sed perdicionis per maliciam. Vnde sequitur in predicta auctorite, [1 Pet. 2:9]: *Vocauit uos in admirabile lumen suum,* quia non solum vocauit uos a non esse ad esse nature. Sed in esse gratie recreauit culpam ammouendo et gratiam introducendo.

¶ Et sciendum quod circa ministerium sacerdotis contingit

/fol. 296vb/

tria reperire: ordo sacerdotii, obligacio precepti, execucio officii. Quorum primo debetur honor, secundo onus, tercio opus. Honor requirit decorem conuersacionis. Onus incutit timorem obligacionis. Opus exigit laborem exequcionis. Secundum hoc proponitur hic primo honor qui sacerdotibus inpenditur. Secundo onus quod illis imponitur. Tercio opus quod exigitur, [1] Tim. 5[:17]: *Qui bene præsunt presbyteri, duplici honore digni* habendi sunt.

1. Sacerdocium ] Lambeth begins this chapter: Vos estis genus… with the “V” capitalized. [↑](#footnote-ref-1)